**Y Pasg**

*(Mae croeso i chi addasu’r dafodiaith a’r eirfa i siwtio’ch plant a’ch cynulleidfa ar yr amod eich bod yn cadw’n ffyddlon at brif neges y darn).*

*Adnoddau: Mae sleidiau Ppt wedi eu paratoi i gyd-fynd â’r gwaith. Bydd angen taflunydd a sgrin.*

**Sleid 1: Teitl – Y Pasg**

Rydyn ni nawr yn nhymor y Pasg. Mae’r Gwanwyn wedi cyrraedd ac rydyn ni’n gweld arwyddion o fywyd newydd o’n cwmpas ym mhobman.

**Sleid 2: Y Gwanwyn**

Am fod y Gaeaf mor hir rydyn ni’n ddiolchgar iawn pan welwn ni arwyddion o’r Gwanwyn yn y tir. Mae’r diwrnodiau yn hirach. Mae’r awel yn fwynach. Rydyn ni’n teimlo ’chydig mwy o wres yr haul.

**Sleid 3. Ŵyn**

Hefyd fe welwn ni fywyd newydd yn prancio yn y caeau! Mae’r ffermwyr a’r bugeiliaid yn brysur iawn yr adeg yma o’r flwyddyn. Rydyn ni ynghanol y tymor ŵyna. Mae’r ŵyn bach yn cael eu geni bob awr o’r dydd a’r nos ac mae’n rhaid i’r bugeiliaid fod ar gael i ofalu amdanynt.

**Sleid 4: Cywion**

Mae’r adar yn nythu hefyd ac weithiau, os rydyn ni’n lwcus fe welwn ni gywion bach mewn nyth.

**Sleid 5: Blodau**

Mae’r caeau hefyd yn deffro o’u trwmgwsg, ac mae’r Cennin Pedr yn agor ac yn rhoi sblash o heulwen i’r tir.

**Sleid 6: Wyau siocled bach (mini eggs)**

Uchafbwynt tymor y Gwanwyn i Gristnogion ydy’r Pasg. Rydyn ni’n gwybod bod y siopau wedi bod yn gwerthu wyau Pasg ers Mis Ionawr! Erbyn hyn mae’r Pasg yn cael ei gysylltu gydag wyau siocled o bob math.

**Sleid 7: Wyau wedi eu peintio**

Hefyd, mae wyau’n cael eu peintio, eu cuddio a’u rholio fel rhan o ddathliadau’r Pasg mewn gwahanol ardaloedd.

**Sleid 8: ‘Real Easter Egg’**

Mae cwmni o’r enw *The Meaningful Chocolate Company* yn gwerthu wyau Pasg sy’n cyflwyno hanes y Pasg Cristnogol. Maen nhw’n dathlu’r Pasg wrth werthu’r wyau arbennig hyn ac maen nhw’n wyau Masnach Deg.

Wrth fod yn rhan o’r cynllun Masnach Deg mae’r cwmni yn sicrhau fod y ffermwyr sy’n tyfu a chasglu’r cnau coco i wneud y siocled yn cael pris teg am eu gwaith. Wrth gael eu talu yn well mae’r ffermwyr yn gallu gwella bywydau eu teuluoedd.

Mae’r cwmni hefyd yn rhoi arian i elusen sy’n helpu pobl mewn pentrefi yn Kenya i gael dŵr glân a thoiledau; i roi addysg i’w plant ac i wella gofal iechyd yn lleol.

Mae’r wyau Pasg yma yn gwneud daioni i bobl - sy’n plesio Duw gan ei fod e bob amser eisiau i ni helpu ein gilydd a bod yn garedig.

Gwrandewch ar hanes y Pasg Cristnogol gyda ni.

**Sleid 9: Iesu yn marchogaeth i mewn i Jerwsalem**

Ar Sul y Palmwydd dyma Iesu’n cyrraedd Jerwsalem. Roedd yn marchogaeth ar gefn asyn ac roedd y bobl yn meddwl mai ef oedd y brenin oedd am eu rhyddhau o afael y Rhufeiniaid.

Roedd tyrfa fawr yn gosod eu cotiau fel carped ar y ffordd o'i flaen, neu dorri dail o'r coed a'u lledu ar y ffordd. Roedd y dyrfa y tu blaen a'r tu ôl iddo yn gweiddi,

“Hosanna! Clod i Fab Dafydd!”

“Mae'r un sy'n dod i gynrychioli'r Arglwydd wedi'i fendithio'n fawr!”

“Clod i Dduw yn y nefoedd uchaf!”

Roedd y ddinas gyfan mewn cynnwrf pan aeth Iesu i mewn i Jerwsalem.

Ond nid brenin i ennill brwydr yn erbyn y Rhufeiniaid oedd Iesu. Iesu oedd Mab Duw ac roedd ganddo waith llawer iawn pwysicach o’i flaen.

**Sleid 10:** **Y Swper Olaf**

Ar y Nos Iau ganlynol roedd Iesu mewn ystafell gyda’i ddisgyblion. Roedd o’n bwyta gyda nhw. Dyma ei Swper Olaf gyda’i ffrindiau. Dwedodd eiriau rhyfedd iawn wrthyn nhw. (Mae’r adnodau isod yn dod o Mathew 26)

Dwedodd, *“Bydd un ohonoch chi'n fy mradychu i.”*

Wrth dorri bara fe ddwedodd, *“Cymerwch y bara yma, a'i fwyta,” meddai. “Dyma fy nghorff i.”*

Cyn yfed gwin fe ddwedodd, “*Yfwch o hwn, bob un ohonoch chi. Dyma fy ngwaed, sy'n selio ymrwymiad Duw i'w bobl. Mae'n cael ei dywallt ar ran llawer o bobl, i faddau eu pechodau nhw.”*

Doedd y disgyblion, ei ffrindiau agosaf, ddim yn deall ystyr yr hyn roedd e’n ei ddweud! Roedden nhw’n gwrando, ond doedden nhw ddim yn gallu credu bod corff Iesu am gael ei dorri, bod ei waed am gael ei dywallt a bod un ohonyn nhw am ei fradychu!

**Sleid 11:** **Gardd Gethsemane**

Yn syth ar ôl y Swper dyma Iesu’n mynd i Ardd Gethsemane i weddïo. Roedd o’n gwybod bod rhywbeth dychrynllyd ar fin ddigwydd iddo ac roedd yn gweddïo ar Dduw ei Dad i’w helpu.

Tra roedd e yn yr ardd daeth Jwdas, un o’i ddisgyblion yno gyda milwyr i’w arestio. Roedd Jwdas wedi derbyn arian i’w fradychu ef.

Roedd geiriau Iesu yn dechrau dod yn wir.

**Sleid 12: O flaen Caiaffas** (Mae’r hanes yn Mathew 26)

Dyma'r rhai oedd wedi arestio Iesu yn mynd ag e i dŷ Caiaffas yr archoffeiriad. Yno dyma nhw'n poeri yn ei wyneb a'i ddyrnu. Roedd rhai yn ei daro ar draws ei wyneb.

Roedden nhw eisiau lladd Iesu, ond doedd ganddyn nhw ddim mo’r hawl i wneud hynny. Dim ond Peilat, y llywodraethwr Rhufeinig oedd yn gallu rhoi pobl i farwolaeth. Felly dyma nhw’n ei yrru at Peilat.

**Sleid 13: O flaen Peilat** (Mae’r hanes yn Mathew 27 a Luc 23)

Dwedodd Peilat, “Dw i'n ei gael yn **ddieuog** o'r holl gyhuddiadau. Felly dysga i wers iddo â'r chwip ac yna ei ollwng yn rhydd.”

Dyma nhw i gyd yn gweiddi gyda'i gilydd, “Lladda fe! Gollwng Barabbas yn rhydd!” Roedd Barabbas yn y carchar am lofruddiaeth.

Dyma nhw’n dechrau gweiddi drosodd a throsodd, “Croeshoelia fe! Croeshoelia fe!”

Dwedodd Peilat eto, “Dydy'r dyn **ddim yn euog** o unrhyw drosedd! Felly dysga i wers iddo â'r chwip ac yna ei ollwng yn rhydd.”

Ond roedd y dyrfa'n gweiddi'n uwch ac yn uwch, ac yn mynnu fod rhaid i Iesu gael ei groeshoelio, ac yn y diwedd cawson nhw eu ffordd.

Dyma’r milwyr yn ei guro a rhoi coron o ddrain pigog ar ei ben, cyn ei arwain i Golgotha, (ystyr Golgotha ydy ‘Lle y Benglog’) i gael ei groeshoelio.

**Sleid 14: Y Croeshoelio**

Ar y diwrnod rydyn ni heddiw’n ei alw’n Ddydd Gwener y Groglith bu farw Iesu. Ar ôl chwe awr o hongian ar y groes dwedodd, “*Mae'r cwbl wedi'i wneud. Gorffennwyd*.” Yna plygodd ei ben a marw.

Roedd popeth a ddywedodd Iesu yn ystod y Swper Olaf wedi dod yn wir. Roedd ei gorff wedi ei dorri a’i waed wedi ei dywallt, ac roedd un o’i ffrindiau wedi ei fradychu.

Roedd Iesu’n gwybod y cyfan cyn iddo ddigwydd am mai ef oedd Mab Duw.

**Sleid 15: Atgyfodi (Angel a Bedd gwag)** Mathew 28

Nid marwolaeth Iesu oedd diwedd yr hanes – ond ei atgyfodiad. Daeth yn ôl yn fyw ar y trydydd dydd. Pan aeth y merched i roi perlysiau ar ei gorff, fel oedd yr arfer yr adeg honno, roedd y bedd yn wag! Roedd y garreg fawr oedd yn cau’r bedd wedi ei symud; roedd y milwyr oedd yn gwarchod y bedd wedi llewygu ac yn gorwedd ar y llawr.

Roedd angel yno gyda neges bwysig i’r merched,

 *“Peidiwch bod ag ofn. Dw i'n gwybod eich bod chi'n edrych am Iesu, yr un gafodd ei groeshoelio.**Dydy e ddim yma; mae wedi dod yn ôl yn fyw!”*

Ac yn wir, fe welodd 500 o bobl Iesu ar ôl iddo atgyfodi’n fyw o'r bedd.

**Sleid 16: Y groes, cariad a bywyd newydd.**

Rydyn ni wedi dweud ar y cychwyn bod y Gwanwyn yn adeg o fywyd newydd.

Mae Cristnogion yn dathlu’r Pasg am fod y Pasg hefyd yn addewid o fywyd newydd.

Sut? Beth yw’r addewid am fywyd newydd?

**Sleid 17: Y groes a’r adnod isod**

Dyma adnod o’r Beibl - 2 Corinthiaid 5:17

*Pan mae rhywun yn dod yn Gristion mae wedi'i greu* ***yn berson newydd****: mae'r hen drefn wedi mynd! Edrychwch, mae* ***bywyd newydd*** *wedi cymryd ei le!*

Rhoddodd Iesu ei fywyd ar y groes er mwyn i bawb sy’n credu ynddo gael nabod Duw a chael bywyd am byth yn y nefoedd. Gwnaeth hyn am ei fod yn caru pobl y byd.

**Sleid 18: Lluniau teuluoedd; wyau a chalonnau.**

Adeg y Pasg mae Cristnogion yn diolch am gariad Iesu; am ei addewid am fywyd newydd ac am y gobaith sydd gan bawb sy’n credu ynddo. Mae’r Beibl yn dysgu bod cariad Iesu hyd yn oed yn well na chariad dad a mam.

Pan rydyn ni’n derbyn wyau Pasg mae’n werth cofio bod mwy i’r Pasg na siocled. Gobeithio y gwnawn ni i gyd gofio am yr addewid am fywyd newydd sydd ar gael i bob un sy’n credu yn Iesu.

Pasg Hapus i chi i gyd.

**Gweddïwn:**

**Ein Tad,** Diolch i Ti am neges arbennig y Pasg. Diolch dy fod ti wedi caru’r byd cymaint dy fod ti wedi gyrru dy unig fab i’r byd er mwyn i bawb sy’n credu ynddo cael bywyd am byth yn y nefoedd. Diolch i Ti am ddangos i ni beth yw cariad. Rydyn ni’n diolch am bawb sy’n ein caru ni. Rydyn ni’n diolch am y Gwanwyn a’r bywyd newydd a welwn ym mhobman. Helpa ni i ddeall gwir ystyr y Pasg Cristnogol. Amen.